Ishga joylashishning oson yo‘li bor!

Ishonmaysizmi? Bu yo‘l — savodli rezyume tuzish va o‘zini ko‘rsata bilish!
Kompaniyamizga bir oyda yuzlab rezyumelar, ish borasida elektron maktublar kelib tushadi. Afsuski, ularning aksariyatini noto‘g‘ri to‘ldirilgan rezyumelar, xatolarga boy xatlar tashkil qiladi.

Bir narsani tushunib yeting — ish bozori ham bozor! O‘zini aqlli, bilimdon, chaqqon ko‘rsatganlar ishini tez topadi, noni but bo‘ladi. Ikki qator gap yozishga erinib, ish beruvchiga yuborayotgan xat mavzusi “salom” bo‘lsa, bunday xodim, ming aqlli bo‘lmasin, hech kimga kerak emas. Birinchi navbatda siz o‘z bilimlaringiz, tajribangizni ko‘rsatib berishingiz kerak.
Siz aqlli va jonkuyarmisiz? Ish beruvchi nazariga tushmoqchimisiz? U holda bizning maslahatlarimizga quloq tuting.
O‘zingizga savol bering: shu ish sizga qiziqmi? Shunday ish bilan shug‘ullanishni xohlaysizmi? Agar javobingiz ijobiy bo‘lsa, vakansiyani sinchiklab o‘qib chiqing, nima ish haqida gap ketayotgani to‘g‘risida tasavvurga ega bo‘ling.
Birinchi bo‘lib oylikka qaramang! Hali hech narsani ko‘rsatmay turib, bir narsani qoyil qilmay turib, oylik haqida hatto o‘ylashingizning o‘zi noto‘g‘ri.
Agar vakansiya bo‘yicha savollaringizga e’londan javob topa olmasangiz, unda ko‘rsatilgan telefonga qo‘ng‘iroq qilib yoki email manziliga maktub jo‘natib, batafsilroq ma’lumot olishga uyalmang.
Taklif qilinayotgan ish, ishxonaning joylashgan joyi sizga to‘g‘ri kelsa, vakansiyada ko‘rsatilgan talablarga javob bersangiz, rezyume tayyorlang.
Rezyume nima o‘zi? Bu so‘zni barcha ishga kirmoqchi bo‘lgan kishi bilishi kerak.
Rezyume — o‘zingiz haqida qisqacha ma’lumot. Bu avtobiografiya ham, insho ham emas. Odatda jadval ko‘rinishida bo‘ladigan bir varaq hujjat.
Hujjatda o‘z haqingizda (tug‘ilgan yil, joy va h.k.), olgan bilimingiz haqida (qayerda va qachon o‘qigansiz), avval ishlagan bo‘lsangiz, ishlagan joyingiz haqida (qachon, qayerda, qanday lavozimda, nima ishlar qilgansiz) qisqacha ma’lumot bering.

 Rezyume namunasi
Davlat idoralari haqida bilmadim-ku, ammo bizning kompaniyaga o‘xshash yosh korxonalarga ota-onangiz, ularning qayerda ishlashlari va boshqa ma’lumotlar kerak emas.
Rezyume — bu ish beruvchiga siz haqingizda dastlabki ma’lumotni beruvchi hujjat. Ish beruvchida ijobiy birinchi taassurot qoldirsangiz, ishingiz o‘ngidan keladi, buni unutmang. Shu sababli rezyumega katta ahamiyat bering.
Rezyume faylini ish beruvchiga tushunarli qilib nomlang. Masalan, anvar-sodiqov-rezyume.doc. Agar faylni rezyume.doc deb nomlasangiz, rezyumengiz shunday nomlangan boshqa fayllar orasida yo‘qolib ketish ehtimoli bor.
Rezyume namunasini yuklab oling
Bugungi internet olamida hech kim qog‘ozli maktublardan foydalanmasa kerak. Shu sababli rezyumengizni kompyuterda tayyorlab, uni elektron pochta orqali jo‘natish kerak.
Rezyumeni jo‘natish uchun quruq maktub va unga biriktirilgan rezyume fayli kifoya emas. Sizni ishga qabul qilishlarini xohlasangiz, rezyumengizga qo‘shib chiroyli (elektron) maktub yozing.
Xat mavzusida o‘z ism-sharifingiz va qaysi vakansiyaga rezyume topshirayotganingiz haqida ma’lumot bering. Masalan: “Anvar Sodiqovdan Internet-jurnalist vakansiyasiga rezyume”
Avval salom, ba’daz kalom, deb bejiz aytmagan dono xalqimiz. Shuning uchun ham maktubni assalomdan boshlang.
Keyingi xatboshida ismingiz nimaligi, qaysi lavozimga ishga kirmoqchiligingiz va vakansiya haqida qayerdan ma’lumot olganingiz haqida yozing.
Maktubni esa xatni qabul qilib oluvchi kishiga nisbatan hurmat bildirgan holda yakunlang.

 Ish beruvchiga yuboriladigan email namunasi. Ushbu emailga rezyumengizni biriktirishni unutmang
Rezyume jo‘natganingizga ikki hafta bo‘ldi, ammo ish beruvchidan darak yo‘qmi? U holda yana bir qisqa email orqali undan rezyumengiz ko‘rib chiqilgan-chiqilmagani haqida so‘rang.
Ish beruvchilarga ko‘p rezyumelar kelgani bois, sizga javob bermasligi yoki kech javob berishi mumkin. Ammo, agar sizning rezyumengiz savodli tuzilgan bo‘lsa, unga albatta javob berishadi va suhbatga chaqirishadi.
Aytmoqchi, rezyumengizda ko‘rsatilgan telefoningiz doimo aloqada bo‘lishiga harakat qiling, email manzilingizni tez-tez tekshirib turing.
Yuqorida bergan maslahatlarimizga rioya qilsangiz, sizni 100% ishga olishadi degani emas. Ammo, savodli rezyumeni ko‘rgan kadrlar bo‘limi xodimining boshqa kishini emas, balki aynan sizni ishga olish ehtimoli ortadi.
Ishga kirish haqida yana savollaringiz bo‘lsa quyida ularni bering va biz javob qaytarishga harakat qilamiz.
Ishlaringizga rivoj! ;)